Oficialusis leidinys L 336 , 23/12/2003 p. 0006 - 0007



Europos Parlamento ir tarybos reglamentas (EB) Nr. 2257/2003 2003 m. lapkričio 25 d. iš dalies keičiantis Tarybos reglamentą (EB) Nr. 577/98 dėl darbo jėgos atrankinio tyrimo organizavimo Bendrij oje, patikslinant tyrimo rodiklių sąrašą (tekstas svarbus EEE) EUROPOS PARLAMENTAS IR EUROPOS SĄJUNGOS TARYBA, atsižvelgdami į Europos bendrijos steigimo sutartį, ypač į jos 285 straipsnį, atsižvelgdami į Komisijos pasiūlymą, laikydamiesi Sutarties 251 straipsnyje nustatytos tvarkos [1], kadangi: (1) Pagal Tarybos reglamentą (EB) Nr. 577/98 [2] atliktinas darbo jėgos atrankinis tyrimas turėtų adekvačiai apimti naujus ir neseniai atsiradusius darbo rinkos požymius. (2) Pagal 2000 m. gruodžio mėn. Europos Vadovų Tarybos priimtą Europos socialinės politikos darbotvarkę, 2002 m. vasario 18 d. Tarybos sprendimą 2002/177/EB dėl valstybių narių 2002 m. užimtumo politikos gairių [3] ir 2002 m. birželio 21 d. Tarybos rekomendaciją 2002/549/EB dėl valstybių narių ir Bendrijos ekonominės politikos bendrųjų gairių [4], darbo organizavimo tvarka turi būti pritaikyta prie verslo ir asmenų poreikių. (3) Reglamente (EB) Nr. 577/98 nustatyti tyrimo rodikliai buvo nustatyti pagal statistinius poreikius ir tuometinę darbo rinkos padėtį. (4) Duomenų rinkimas neturėtų iš respondentų pareikalauti pastangų, didesnių už rezultatus, kurių tyrimo dalyviai galėtų pagrįstai tikėtis. (5) Komisija konsultavosi su Statistikos programų komitetu, įsteigtu 1989 m. birželio 19 d. Tarybos sprendimu 89/382/EEB, Euratomas [5]. (6) Dėl to atitinkamai turėtų būti iš dalies pakeistas Reglamentas (EB) Nr. 577/98, PRIĖMĖ ŠĮ REGLAMENTĄ: 1 straipsnis Reglamento (EB) Nr. 577/98 4 straipsnis iš dalies keičiamas taip: 1. 1 dalies b, c, d ir g punktai pakeičiami taip: "b) užimtumas: - užimtumas tiriamą savaitę, - nuolatinis darbo užmokesčio gavimas, - priežastis, dėl kurios darbą turintis asmuo nedirbo, - nedirbančio asmens darbo paieškos, - ieškomo darbo pobūdis (savarankiško darbo arba darbo pagal darbo sutartį), - būdai, panaudoti darbui susirasti, - galimybė pradėti darbą; c) užimtumo pagrindiniame darbe rodikliai: - profesinis statusas - vietinio vieneto ekonominė veikla, - profesija, - priežiūros pareigos; - dirbančių vietiniame vienete asmenų skaičius, - šalis, kurioje yra darbo vieta, - regionas, kuriame yra darbo vieta, - metai ir mėnuo, kai asmuo pradėjo dirbti dabartiniame darbe, - pasinaudojimas valstybine įdarbinimo agentūra ieškant dabartinio darbo, - darbo pastovumas (ir priežastys), - laikino darbo arba terminuotos darbo sutarties trukmė, - darbas visą ar ne visą darbo dieną (ir priežastys), - sutartis su laikino užimtumo įmone, - darbas namuose; d) dirbtos valandos: - įprastai per savaitę dirbamų valandų skaičius, - faktiškai per savaitę dirbtų valandų skaičius, - per tiriamą savaitę dirbtų viršvalandžių skaičius, - pagrindinės priežastys, dėl kurių faktiškai dirbtos valandos skiriasi nuo asmens įprastai dirbamų valandų skaičiaus;" "g) darbo paieškos: - ieškomo darbo rūšis, - darbo paieškų trukmė, - asmens padėtis prieš pat darbo paieškas, - registracija valstybinėje įdarbinimo agentūroje ir pašalpų gavimas, - darbo neieškančio asmens noras dirbti, - priežastys, dėl kurių asmuo neieškojo darbo, - priežiūros įstaigų stoka." 2. 1 dalis papildoma šiuo punktu: "n) netipiškas darbo laikas: - pamaininis darbas, - vakarinis darbas, - naktinis darbas, - darbas šeštadieniais, - darbas sekmadieniais." 3. 2 dalies trečioji įtrauka pakeičiama taip: "— ad hoc modulio apimtis yra ne didesnė kaip 11 kintamųjų." 4. pridedama ši dalis: "4. Komisijos pasiūlymu kintamųjų sąrašas, toliau vadinamas "struktūriniais kintamaisiais", gali būti nustatomas iš 1 dalyje nurodytų tyrimo rodiklių, kurie turi būti tiriami tik kaip metinių vidurkių įverčiai remiantis 52 savaitėmis, bet ne ketvirčio vidurkių įverčiai. Šis struktūrinių kintamųjų sąrašas, minimalus imties dydis ir tyrimo dažnumas nustatomi laikantis 8 straipsnyje nustatytos tvarkos. Pereinamuoju laikotarpiu iki 2007 m. pabaigos Ispanija, Suomija ir Jungtinė Karalystė gali tirti struktūrinius kintamuosius remdamosi vienu ketvirčiu." 2 straipsnis Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje. Šis reglamentas yra privalomas visas ir tiesiogiai taikomas visose valstybėse narėse. Priimta Briuselyje, 2003 m. lapkričio 25 d. Europos Parlamento vardu Pirmininkas P. Cox Tarybos vardu Pirmininkas L. Moratti [1] 2003 m. rugsėjo 2 d. Europos Parlamento nuomonė (dar neskelbta Oficialiajame leidinyje); 2003 m. lapkričio 4 d. Tarybos sprendimas. [2] OL L 77, 1998 3 14, p. 3. Reglamentas su paskutiniais pakeitimais, padarytais Komisijos reglamentu (EB) Nr. 2104/2002 (OL L 324, 2002 11 29, p. 14). [3] OL L 60, 2002 3 1, p. 60. [4] OL L 182, 2002 7 11, p. 1. [5] OL L 181, 1989 6 28, p. 47. --------------------------------------------------